GUNKUL ส่งซิกผลงานครึ่งหลังปี 62 เด่น ทยอยรับรู้แบ็กล็อค 6 พันลบ. ดันรายได้โตเข้าเป้า 30%
GUNKUL ส่งซิกผลงานครึ่งหลังปี 62 โตเด่น ทยอยรับรู้แบ็กล็อค 6 พันลบ. ดันรายได้เข้าเป้า 30%
GUNKUL ส่งซิกผลงานครึ่งหลังปี 62 โตเด่น ทยอยรับรู้แบ็กล็อค 6 พันลบ. ดันรายได้เข้าเป้า 30%
30 พ.ค. 2562

นางสาวโศภชา ดำรงปิยวุฒิ์ ประธานกรรมการบริหาร บริษัท กันกุลเอ็นจิเนียริ่ง จำกัด (มหาชน) หรือ GUNKUL เปิดเผยว่า บริษัทฯ มีความมั่นใจในศักยภาพของรายได้และกำไรสุทธิในครึ่งปีหลังของกลุ่มบริษัทฯ ว่าจะเติบโตอย่างโดดเด่น  เนื่องจากเตรียมเข้าร่วมประมูลงานรับเหมาและวางระบบทางด้านวิศวกรรม (EPC) อีกหลายโครงการคิดเป็นมูลค่าประมาณ 10,000 ล้านบาท
นอกจากนี้ยังทยอยรับรู้รายได้จากงานก่อสร้างในมือ (Backlog) ประมาณ 6,100 ล้านบาท  ภายในปีนี้และปีหน้าบางส่วน  อีกทั้งบริษัทฯ  ยังมีงานที่ได้ยื่นประมูลไปแล้วในครึ่งปีแรกอีกกว่า 5,000 ล้านบาท คาดว่าจะได้งานประมาณ 15-20 %  ซึ่งจะทราบผลการประมูลในไตรมาส 3/2562
“กลุ่มบริษัทฯ ยังมีโอกาสอีกมากในการเข้าร่วมประมูลงาน EPC ใหม่ๆ และมีโอกาสได้งานค่อนข้างสูง กอปรกับการที่บริษัทฯ เดินหน้าตามแผนธุรกิจที่ได้วางไว้อย่างเต็มที่ โดยเฉพาะธุรกิจด้านพลังงานทดแทน ทั้งภายในและต่างประเทศ จึงมองว่า น่าจะเป็นปัจจัยบวกที่ทำให้ผลการดำเนินงานปีนี้เติบโตอย่างมีศักยภาพและก้าวไปข้างหน้าอย่างมีเสถียรภาพมากยิ่งขึ้น ส่งผลให้รายได้ และกำไรสุทธิปีนี้เติบโตอย่างโดดเด่น ซึ่งบริษัทฯ ยังคงเป้าหมายการเติบโตรายได้ปีนี้ไม่น้อยกว่า 30% หรือแตะ 8,000 ล้านบาท” นางสาวโศภชา กล่าว
อย่างไรก็ตาม ในส่วนของหุ้นปันผลที่ทางบริษัทได้ให้แก่ผู้ถือหุ้น อัตราส่วน 5 หุ้นเดิมต่อ 1 หุ้นใหม่ รวมถึงเงินสดปันผลอีก 0.01 บาทต่อหุ้น เมื่อวันที่ 15 พฤษภาคม 2562 นั้น เมื่อคำนึงถึงผลกระทบจาก Dilution Effect แล้ว ทำให้มีต้นทุนเฉลี่ยลดลง และถ้าพิจารณาอัตราผลตอบแทนที่ผู้ถือหุ้นจะได้รับจนถึงปัจจุบัน (ราคาปิด 2.90 บาท ณ วันที่ 29 พฤษภาคม 2562) ผู้ถือหุ้นจะได้รับอัตราผลตอบแทนเพิ่มขึ้น 12.40% ในระยะเวลาเพียง 34 วัน นับจากวันที่ขึ้นเครื่องหมาย XD (25 เมษายน 2562)